Document ID: /fineweb-2-swissfilter-quality_10-filterrobots/filtered/02038.jsonl.gz/107

Recitaziuns, chant ed in teater che la Bregagliotta Silvia Rutigliano aveva scrit aposta per l’occurrenza, han laschà reviver ils visitaders anc ina giada la situaziun, cura che la bova era vegnida giu da la muntogna.
Piuro e Bondo
Ils 16 da settember dal 1618 aveva ina bova sepulì tut la citad da Piuro sin terren talian, passa 1'000 persunas eran mortas. S-chars 400 onns suenter, l'avust da l’onn passà, ha ina bova midà la vita dals Bregagliots.
Solidaritad sur tut
Appellà han ils acturs durant la represchentaziun entamez la vischnanca da Bondo surtut a la solidaritad ed il sentiment da cuminanza. Che be cun quella ins saja bun da superar era grondas sfidas. Sco che la presidenta communala da la Bregaglia, Anna Giacometti, ha ditg, saja la solidaritad anc adina fitg gronda en la val.
Adina cun in’egliada ensi
Tut quest agid e sentiment da cuminanza ch’ils abitants da la Bregaglia han pudì retschaiver er da dador la val, gida ferm, di il sindaco. Quai er cun il savair che la proxima bova cun material giu dal Pizzo Cengalo pudess rivar mintga mument.
Ch’ins saja dentant uschè bain sco pussaivel preparà per in'ulteriura bova. Il batschigl che duai tegnair si il material è puspè svidà, ils mirs da quel èn pli auts ed il sistem d’alarm funcziuna.
RR actualitad 06:00